CELEX: 32010R1139
Language: ro
Date: 2010-12-07 00:00:00
Title: Regulamentul (UE) nr. 1139/2010 al Comisiei din 7 decembrie 2010 de modificare pentru a 141-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Qaida și cu talibanii

8.12.2010   
            
            
               RO
            
            
               Jurnalul Oficial al Uniunii Europene
            
            
               L 322/6
            
         REGULAMENTUL (UE) NR. 1139/2010 AL COMISIEI
   din 7 decembrie 2010
   de modificare pentru a 141-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Qaida și cu talibanii
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Qaida și cu talibanii și de abrogare a Regulamentului (CE) nr. 467/2001 al Consiliului de interzicere a exportului anumitor mărfuri și servicii către Afganistan, de întărire a interdicției de zbor și de extindere a înghețării fondurilor și a altor resurse financiare în ceea ce-i privește pe talibanii din Afganistan (1), în special, articolul 7 alineatul (1) litera (a) și articolul 7a alineatul (1),
   întrucât:
   
               (1)
            
            
               Anexa I la Regulamentul (CE) nr. 881/2002 enumeră persoanele, grupurile și entitățile cărora li se aplică înghețarea fondurilor și a resurselor economice, în temeiul regulamentului menționat anterior. Prin Regulamentul (CE) nr. 246/2006 (2), în anexa 1 au fost adăugați Ghunia Abdrabbah, Al-Bashir Mohammed Al-Faqih și Tahir Nasuf. În acest fel a fost respectată decizia Comitetului pentru sancțiuni al Organizației Națiunilor Unite, adoptată în conformitate cu Rezoluția 1267(1999) a Consiliului de Securitate privind rețeaua Al-Qaida, talibanii, persoanele și entitățile asociate acestora, în vederea adăugării lor pe lista consolidată.
            
         
               (2)
            
            
               La 29 septembrie 2010, Tribunalul Uniunii Europene (3) a anulat Regulamentul (CE) nr. 881/2002 în ceea ce îl privește pe dl. Abdrabbah, dl. Al-Faqih și dl. Nasuf, precizând că nu au fost respectate dreptul la apărare, dreptul la revizuire judiciară și dreptul la proprietate.
            
         
               (3)
            
            
               La data de 22 septembrie 2009, 7 august 2009 și, respectiv, 11 august 2009, Comisia a transmis o expunere de motive dlui Abdrabbah, dlui Al-Faqih și dlui Nasuf, după începerea de către Curte a procedurii menționate anterior. În consecință, a fost corectată eroarea identificată de Tribunalul Uniunii Europene.
            
         
               (4)
            
            
               Prin urmare, având în vedere cele menționate anterior, decizia privind includerea pe listă referitoare la dl. Abdrabbah, dl. Al-Faqih și dl. Nasuf ar trebui înlocuită cu o nouă decizie, întocmită în conformitate cu articolul 7a alineatul (1) din Regulamentul (CE) nr. 881/2002 al Consiliului, astfel încât să se asigure consecvența cu decizia Comitetului pentru sancțiuni al Organizației Națiunilor Unite și să se țină seama de obiectivul înghețării fondurilor și resurselor economice, în conformitate cu Regulamentul (CE) nr. 881/2002.
            
         
               (5)
            
            
               Având în vedere caracterul preventiv și obiectivul înghețării fondurilor și a resurselor economice, în conformitate cu Regulamentul (CE) nr. 881/2002, precum și necesitatea protejării intereselor legitime ale operatorilor economici, care s-au bazat pe decizia din 2006, prezentul regulament ar trebui să se aplice cu începere de la 11 februarie 2006.
            
         
               (6)
            
            
               Dl. Abdrabbah, dl. Al-Faqih și dl. Nasuf au avut deja ocazia de a prezenta observații privind expunerea de motive care le-a fost transmisă, astfel cum se prevede la articolul 7a alineatul (3) și la articolul 7c alineatul (3) din Regulamentul (CE) nr. 881/2002. Comisia a comunicat Comitetului pentru sancțiuni aceste observații și, în prezent, întreprinde o revizuire a deciziilor sale privind impunerea unor măsuri restrictive acestor persoane, acțiune care se desfășoară în conformitate cu procedura prevăzută la articolul 7b alineatul (2) din Regulamentul (CE) nr. 881/2002. Rezultatele revizuirii vor fi comunicate dlui Abdrabbah, dlui Al-Faqih și dlui Nasuf.
            
         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 881/2002 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Prezenta decizie se aplică de la 11 februarie 2006.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 decembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 139, 29.5.2002, p. 9.
   
      (2)  JO L 40, 11.2.2006, p. 13.
   
      (3)  Cauzele conexe T-135/06 până la T-138/06.
   
      ANEXĂ
      Anexa I la Regulamentul (CE) nr. 881/2002 se modifică după cum urmează:
      Se confirmă următoarele mențiuni de la rubrica „Persoane fizice”:
      
                  (a)
               
               
                  Ghuma Abd’rabbah [alias (a) Ghunia Abdurabba, (b) Ghoma Abdrabba, (c) Abd’rabbah, (d) Abu Jamil, (e) Ghunia Abdrabba]. Adresa: Birmingham, Regatul Unit. Data nașterii: 2.9.1957. Locul nașterii: Benghazi, Libia. Cetățenie: britanică. Data desemnării menționată la articolul 2a alineatul (4) litera (b): 7.2.2006.
               
            
                  (b)
               
               
                  Abd Al-Rahman Al-Faqih [alias (a) Mohammed Albashir, (b) Muhammad Al-Bashir, (c) Bashir Mohammed Ibrahim Al-Faqi, (d) Al-Basher Mohammed, (e) Abu Mohammed, (f) Mohammed Ismail, (g) Abu Abd Al Rahman, (h) Abd Al Rahman Al-Khatab, (i) Mustafa, (j) Mahmud, (k) Abu Khalid]. Adresa: Birmingham, Regatul Unit. Data nașterii: 15.12.1959. Locul nașterii: Libia. Data desemnării menționată la articolul 2a alineatul (4) litera (b): 7.2.2006.
               
            
                  (c)
               
               
                  Tahir Nasuf [alias (a) Tahir Mustafa Nasuf, (b) Tahar Nasoof, (c) Taher Nasuf, (d) Al-Qa’qa, (e) Abu Salima El Libi, (f) Abu Rida, (g) Tahir Moustafa Nasuf, (h) Tahir Moustafa Mohamed Nasuf]. Adresa: Manchester, Regatul Unit. Data nașterii: (a) 4.11.1961, (b) 11.4.1961. Locul nașterii: Tripoli, Libia. Cetățenie: libiană. Pașaport nr.: RP0178772 (număr de pașaport libian). Număr național de identificare: PW548083D (număr național britanic de asigurare). Alte informații: locuiește în Regatul Unit din ianuarie 2009. Data desemnării menționată la articolul 2a alineatul (4) litera (b): 7.2.2006.